
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                                 Bucureşti, 15 aprilie 2014

                                 Pl-x 125/2014


AVIZ

asupra

propunerii legislative pentru completarea Legii educaţiei naţionale nr.1/2011
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii educaţiei naţionale nr.1/2011, trimisă cu adresa nr. Pl-x 125 din 8 martie 2014, înregistrată cu nr.4c-11/424 din 9 aprilie 2014.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.
Iniţiativa legislativă are ca obiect de reglementare completarea alineatului (2) al articolului 104 din Legea educaţiei naţionale nr.1/2011, în sensul finanţării unor bunuri şi servicii din economii sau din sume pe care pot să le aloce bugetelor locale.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 15 aprilie 2014.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.840 din 1 aprilie 2014 şi avizul favorabil, cu observaţii şi propuneri al Consiliului Legislativ, transmis cu adresa nr.315 din 26 martie 2014.

Guvernul României nu a transmis un punct de vedere referitor la această propunere legislativă până la data dezbaterii iniţiativei legislative în Comisia juridică. În conformitate cu prevederile art.111 din Constituţia României, republicată, “În cazul în care o iniţiativă legislativă implică modificarea prevederilor bugetului de stat sau a bugetului asigurărilor sociale de stat, solicitarea informării este obligatorie”.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât adoptarea soluţiei legislative propuse de iniţiatori ar determina o suprapunere a finanţării de bază cu finanţare complementară, având în vedere că, în conformitate cu prevederile art. 105 din Legea educaţiei naţionale nr.1/2011, finanţarea complementară se asigură din bugetele locale ale unităţilor administrativ-teritoriale şi din sume defalcate din taxa pe valoarea adăugată, aprobate anual prin legea bugetului de stat cu această destinaţie.
În acelaşi sens, art.15 alin. (1) din Legea privind finanţele publice locale nr.500/2002, cu modificările ulterioare, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor.
În raport de obiectul şi conţinutul reglementării, propunerea legislativă face parte din categoria legilor organice.

                
      VICEPREŞEDINTE,                          
                    SECRETAR,

                        NICOLAE CIPRIAN NICA                         CĂTĂLIN THEODOR NICOLESCU

Consilier parlamentar,

Rodica Penescu

